Għaxart’ijiem oħra, Malta tingħaqad mal-kumplament tal-pajjiżi biex tfakkar il-jum internazzjonali tal-għarfien dwar il-melanoma li hija waħda mill-aktar forom komuni tal-kanċer tal-ġilda. It-tbassir tat-temp jinkludi l-indiċi tar-raġġi tal-UV li jiżdied meta joqrob l-istaġun tas-sajf, u jibdew jiqlielu t-temperaturi. Esperti fil-qasam tad-dermatologija jsostnu li l-qawwa tar-raġġi UV huma direttament relatati mal-każi tal-kanċer tal-ġilda. Għall-15-il sena konsekuttiva, Malta qed tingħaqad ma’ pajjiżi Ewropej u Mediterranji biex tieħu sehem f’kampanja Ewropea b’appell dirett dwar il-prevenzjoni u l-azzjoni fi stadju bikri meta jkun hemm suspetti dwar il-preżenza tal-kanċer. Meta jinqabad fil-bidu tiegħu, ir-rata ta’ fejqan minn dan il-kanċer hija ta’ bejn 90 u 95 fil-mija. Madankollu, meta l-kanċer jilħaq jinfirex iċ-ċans għall-fejqan huwa kważi impossibli. Fl-aħħar 20 sena f’Malta kienu identifikati mas-670 każ ta’ melanoma. Tliet mitt każ kienu fl-irġiel; 370 każ fin-nisa. Mija u tmintax minnhom jew ftit aktar minn 17 fil-mija tal-każi wasslu għal fatalitajiet. Speċjalisti fil-qasam tad-dermatoloġija qalu lil tvm.com.mt li r-riskji jiżdiedu meta persuna tqatta ħin twil esposta għax-xemx mingħajr protezzjoni. Anki l-fatturi ġenetiċi bħall-kulur tal-ġilda huma kruċjali minħabba li l-ġilda tinħaraq iktar malajr meta tkun bajdanija. F’konferenza tal-aħbarijiet, uffiċjali tal-promozzjoni tas-saħħa u esperti fid-dermatoloġija appellaw biex tkun evitata ix-xemx fl-aktar ħinijiet qawwija tal-ġurnata u għall-użu ta’ kremi bi protezzjoni għolja, b’SPF ta’ 20 jew 30 u l-użu ta’ ilbies protettiv li jgħattu l-ġilda flimkien ma l-użu ta’ kpiepel u nuċċalijiet tax-xemx.